
Entomologia Croatica je znanstveni časopis otvorenog pristupa s međunarodnom recenzijom koji izdaje Hrvatsko entomološko društvo (HED). Časopis izlazi od 1995. godine. U razdoblju od osnutka do 2020. godine objavljivao se u jednom do dva broja godišnje, dok od 2021. godine izlazi isključivo u elektroničkom obliku kao jedan broj godišnje. U časopisu se objavljuju izvorni znanstveni radovi iz područja entomologije, uključujući sistematiku, molekularnu biologiju, faunistiku, ekologiju i druga srodna područja. Iznimno se objavljuju i radovi koji se odnose na predstavnike drugih kopnenih beskralješnjaka. Osim izvornih znanstvenih radova, časopis objavljuje kratka znanstvena priopćenja, pregledne članke (znanstvene i stručne), stručne radove, prikaze, prethodna priopćenja, pisma uredništva i uredništvu, bibliografije, biografije, prikaze slučaja te osvrt o radu Društva. Uredništvo časopisa međunarodnog je sastava, a postupak recenzije provodi se uz sudjelovanje međunarodnih recenzenata. Članci se objavljuju na hrvatskom jeziku sa sažetkom na engleskom jeziku ili na engleskom jeziku sa sažetkom na hrvatskom jeziku. Časopis autorima ne naplaćuje nikakve naknade za objavu radova. Radove objavljene u časopisu Entomologia Croatica dopušteno je pohranjivati u institucijske i tematske repozitorije uz obvezno navođenje poveznica na mrežne stranice časopisa i portala Hrčak. Radovi objavljeni u časopisu Entomologia Croatica citiraju se i indeksiraju u međunarodnim bibliografskim i citatnim bazama podataka BIOSIS Previews, Entomological Records, CAB Abstracts (CAB International) i Zoological Record.
Pri pripremi rukopisa za časopis Entomologia Croatica potrebno je slijediti upute navedene u predlošku za pripremu rukopisa, stoga preporučujemo njegovo korištenje. Pri prenošenju teksta iz drugog dokumenta u predložak molimo da se koristi mogućnost „Zalijepi samo tekst” (neformatirani tekst), jer će se u protivnom predložak poremetiti zbog unošenja dodatnih formata te će ga biti teško koristiti.

Jezik – Članci trebaju biti napisani koncizno i pregledno na engleskom jeziku, u skladu s pravilima britanskog engleskog jezika (UK English) ili na hrvatskom jeziku.
 
Rukopisi - Rukopisi se pišu u programu Microsoft Word za Windows i šalju elektroničkom poštom kao privitak. Rukopisi se obrađuju i objavljuju bez ikakvog troška za autore i čitatelje. Preporučeni opseg rukopisa, uključujući sve priloge, jest najviše 16 stranica formata A4, s marginama od 2,5 cm i proredom 1,15 u fontu Times New Roman, veličine 12 pt.
Potrebno je koristiti Međunarodni sustav jedinica (SI).
Latinske nazive vrsta, podvrsta i rodova potrebno je pisati kurzivom. Puni naziv vrste i podvrste, uključujući autora i godinu opisa, navodi se samo pri prvom spominjanju u članku.

Ilustracije, slike, grafikoni i tablice - trebaju biti smješteni unutar teksta na odgovarajućem mjestu. Slike, crteže, grafikone i fotografije treba označiti kao slike i numerirati arapskim brojevima prema redoslijedu pojavljivanja u tekstu. Opis slike navodi se ispod slike. Tablice treba izraditi u istom programu kao i tekst. Tablice moraju stati na stranicu formata A4 i podnijeti smanjenje na format B5. Za izradu tablica treba koristiti tabulatore, a ne alat Table Tool. Naslovi tablica pišu se iznad tablica. Za popunjavanje površina treba koristiti grubi raster. Za legende treba koristiti font Arial, veličine najmanje 10 pt.

Recenzije
Svi rukopisi prolaze recenziju, rukopisi se šalju vanjskim recenzentima, pri čemu su recenzenti približno podjednako domaći i strani, a recenziranje je jednostruko slijepo – recenzent zna identitet autora, ali autor ne zna identitet recenzenta.

Prva stranica
Prva stranica rukopisa sadržava:
· naslov rukopisa na engleskom i hrvatskom jeziku;
· puna imena i prezimena autora;
· nazive institucija autora;
· poštanske adrese institucija;
· adrese elektroničke pošte autora.
Naslov rukopisa
Ukoliko se članak piše na engleskom jeziku, naslov rukopisa treba biti na engleskom jeziku, u fontu Times New Roman, veličine 18 pt, podebljano i poravnato ulijevo. 
Ispod engleskog naslova navodi se naslov rukopisa na hrvatskom jeziku, u fontu Times New Roman, veličine 16 pt, u običnom fontu i poravnat ulijevo.

Podaci o autorima
Podaci o autorima trebaju biti poravnati ulijevo, ispod naslova.
Puna imena i prezimena autora pišu se u fontu Times New Roman, veličine 14 pt. 
Ako je više autora, uz ime i prezime svakog autora navodi se redni broj u eksponentu (superscript). Uz ime i redni broj autora za korespondenciju dodaje se zvjezdica (*).

Podatci o instituciji
Podaci o instituciji autora pišu se u fontu Times New Roman, veličine 11 pt. 
Ispred podataka o instituciji navodi se odgovarajući redni broj u eksponentu (superscript).
Na kraju se navodi adresa elektroničke pošte autora za korespondenciju.


Primjer:
Title
Naslov
Autor1*, Autor2
¹ Institucija, adresa, e-mail
² Institucija, adresa, e-mail

Sažetak
Naslov SAŽETAK treba biti pisan u fontu Times New Roman, veličine 12 pt, podebljano.
Tekst sažetka treba biti pisan u fontu Times New Roman, veličine 12 pt, u običnom fontu s proredom 1,15 i obostranim poravnanjem.
Ako je članak napisan na engleskom jeziku, sažetak se navodi na engleskom i hrvatskom jeziku, i obrnuto. Za članke napisane na hrvatskom jeziku potrebno je uz naslov, sažetak, ključne riječi, sve podnaslove, opise slika i naslove tablica priložiti i prijevod na engleski jezik. Za članke napisane na engleskom jeziku vrijedi obrnuto.
Uz sažetak se navodi pet do sedam ključnih riječi, međusobno odvojenih točkom sa zarezom (;), u fontu Times New Roman, veličine 12 pt, u kurzivu. Ključne riječi trebaju biti navedene abecednim redom.
Preporučuje se koristiti relevantne pojmove koji nisu već sadržani u naslovu i sažetku kako bi se povećala vidljivost rada i mogućnost njegova pronalaženja u sustavima za pretraživanje.
Sažetak treba sadržavati najviše 1500 znakova, uključujući razmake.
Sadržaj sažetka prilagođava se kategoriji rada:
· u izvornim znanstvenim i stručnim radovima treba navesti cilj rada, primijenjene metode, najvažnije rezultate i zaključak;
· u preglednim radovima treba navesti predmet i pristup analizi te glavne spoznaje;
· u studijama slučaja treba navesti kontekst, opis slučaja, analizu i zaključke;
· u esejima treba navesti temu, pristup i glavne teze;
· u prikazima i recenzijama publikacija treba navesti predmet prikaza i ključnu ocjenu doprinosa.
Podnaslovi se ne navode u sažetku. Sažetak ne smije sadržavati slike, tablice, grafičke prikaze ni druge priloge. Literatura se navodi samo ako je nužna za razumijevanje rada.
Tekst sažetka treba biti jasan i informativan te strukturiran tako da čitatelju omogući brzo razumijevanje svrhe rada, načina provedbe istraživanja i glavnih zaključaka.

Struktura izvornog znanstvenog rada
Izvorni znanstveni radovi trebaju sadržavati sljedeće podnaslove:
· Uvod – kratko se navode jasna svrha članka i njegov odnos prema drugim radovima na istu temu, uz izbjegavanje opširnog prikaza literature.
· Materijal i metode – potrebno je navesti dovoljno informacija kako bi drugi znanstvenici mogli ponoviti provedene eksperimente i istraživanje.
· Rezultati i rasprava – rezultati se prikazuju jasno i precizno te se obrazlaže njihovo tumačenje i izvođenje zaključaka.
· Zahvale – navode se, ako su potrebne, osobe i institucije koje su pridonijele provedbi znanstvenog rada, te povezanost sa projektom u sklopu kojega se rad sačinio.
Kratice i simbole koji nisu općeprihvaćeni potrebno je objasniti u napomeni ispod teksta.
Svaka jednadžba treba biti napisana u zasebnom retku.
Broj jednadžbe stavlja se uz desnu marginu, npr.:
Hmax = ln n (1)
Datumi se pišu isključivo arapskim brojevima, npr. 11. 9. 2008.


Literatura (citiranje literature u tekstu članka i u referencama): 
Navodi literature u tekstu članka pišu se prema prezimenu autora i godini, kao u sljedećim primjerima: (Krčmar, 1995), (Ciglar i Barić, 1999) ili (Kučinić i sur., 2005).
Pri navođenju dvaju autora koristi se veznik „i”, a pri navođenju triju ili više autora koristi se oznaka „i sur.” i obrnuto na engleskom jeziku, pri navođenju dvaju autora koristi se veznik „and”, a pri navođenju triju ili više autora koristi se oznaka „et al.”.
Narativne citacije trebaju slijediti oblik Autor (godina), npr. Koren (2021), Koren i Kulijer (2024) te Koren i sur. (2025).
Kada se u istoj zagradi navodi više izvora, izvori se odvajaju točkom sa zarezom i navode kronološki od najstarijeg izvora do najmlađeg, npr. (Šimala i sur., 2023; Koren i Kulijer, 2024; Ćato, 2025).
Ako isti autor ima više radova objavljenih iste godine, uz godinu se dodaju slova, npr. (Novak 2021a, 2021b).
Za citiranje u tekstu koristi se Harvard author-date stil. Sve reference navedene u tekstu moraju biti uključene u popis literature i obrnuto.
Literatura (reference) se navodi abecednim redom, u fontu Times New Roman, veličine 12 pt i jednostrukim proredom.
Pri pisanju popisa literature podaci se navode sljedećim redoslijedom: prezime autora i inicijali imena, godina objave, naslov članka, naziv časopisa, svezak te početna i završna stranica.

Nazivi časopisa
Nazive časopisa potrebno je navoditi punim nazivom i u kurzivu.


Primjeri navođenja literature

Članak:
Koren, T., Kulijer, D., Vujić, M. 2025. New records of the genus Temnostoma Le Peletier & Serville, 1828 (Diptera: Syrphidae) in the NW Balkans. Entomologia croatica, 24: 13–26. https://doi.org/10.17971/ec.24.1.3

Knjiga: 
Maceljski, M. 2002. Poljoprivredna entomologija. 2nd edn. Čakovec: Zrinski.

Poglavlje u knjizi:
Sparkes, V. 2010. Function of the spine, in Everett, T. and Kell, C. (eds) Human movement: an introductory text. 6th edn. Edinburgh: Churchill Livingston Elsevier, 191-209.

Web izvori:
Fauna Europaea 2023. https://www.faunaeuropaea.org [Accessed: October 13, 2023]

Zaključne napomene
Uredništvo zadržava pravo prilagoditi rukopis standardima engleskog jezika.
Autori su dužni osigurati dopuštenje za korištenje materijala na kojima postoje autorska prava trećih osoba.
Članci se objavljuju u boji na mrežnoj stranici časopisa. 
Svi rukopisi trebaju biti u konačnom obliku visoke računalne rezolucije (najmanje 500 dpi). 
Prije mrežnog objavljivanja uređeni i prelomljeni tekst rukopisa bit će poslan prvom autoru na uvid i provjeru.

Povjerljivost
Uredništvo Entomologia Croatica postupa sa svim radovima strogo povjerljivo, osim recenzenata, ne otkriva nikakve informacije o radovima trećim stranama, osim u slučaju sumnje na nedolično ponašanje. Dužnost recenzenata je postupati povjerljivo s poslanim radovima.

Autorska prava
Svi radovi objavljeni u časopisu Entomologia Croatica objavljuju se pod licencom Creative Commons Imenovanje 4.0 međunarodna (CC BY 4.0). Ova licenca dopušta dijeljenje (kopiranje i redistribuciju) te prilagodbu (remiksiranje, izmjenu i nadogradnju) objavljenog materijala u bilo koju svrhu, uključujući komercijalnu uporabu, pod uvjetom da se navede odgovarajuće autorstvo izvornog autora, poveznica na licencu te jasno naznače eventualne izmjene izvornog materijala. Autori zadržavaju autorska prava na svojim radovima.

Časopis izlazi jednom godišnje.
[bookmark: _GoBack]
Rukopis koji nije pripremljen u skladu s ovim smjernicama bit će vraćen autorima na doradu.

